Kreikan lipun historia ulottuu Bysantin ajoille saakka, jolloin keisarikunnan tunnuksena oli yleisesti risti. Uudella ajalla Kreikassa on ollut käytössä erilaisia muunnelmia sinivalkoisesta ristilipusta. Ensimmäisiä sinivalkoisia ristilippuja käyttivät muun muassa kreikkalaiset sotilaat Osmanien valtakunnan armeijassa. Vuoden 1769 kansannousussa kreikkalaiset käyttivät paljon lippua, jossa oli sininen risti valkoisella pohjalla. Samanlaista lippua käytettiin myös Kreikan vapaussodassa vuosina 1821–1830 monien paikallisten lippujen ohella. Yhteistä eri muunnelmille olivat ristiaihe ja värit sininen ja valkoinen.